google/wiki40b huggingface dataset:
Λοιμός του Αμβούργου (1892)

Ο λοιμός του Αμβούργου που ξέσπασε το 1892 ήταν επιδημία χολέρας.

Χρονικό

Οι καιρικές συνθήκες το καλοκαίρι του 1892 ήταν ιδιαίτερα δεινές. Ο ποταμός Έλβας κατέβαζε λίγο νερό, και από την πολύ ζέστη είχε υπερθερμανθεί. Το κοινοτικό συμβούλιο του Αμβούργου επί δεκαετίες δεν κατάφερε να αποφασίσει την ανανέωση των εγκαταστάσεων υδροδότησης της πόλης, με αποτέλεσμα τα ύδατα του Έλβα τελικά να διοχετεύονται αφιλτράριστα στα σπίτια. Εκτός αυτού το Αμβούργο ήταν πυκνοκατοικημένη πόλη με πολλές υπόγειες κατοικίες και άσχημες υγειονομικές συνθήκες, με αποτέλεσμα κάθε χρόνο σχεδόν να σημειώνονται μικρά κρούσματα χολέρας. Ο πρώτος ασθενής το 1892 ήταν κάποιος εργάτης των υπονόμων ονόματι Ζάλινγκ, ο οποίος αρρώστησε στις 14 Αυγούστου 1892 με συμπτώματα εμετού και διάρροιας. Μεταφέρθηκε στο νοσοκομείο και πέθανε τις επόμενες μέρες. Ακολούθησαν και άλλα κρούσματα, ενώ η κοινότητα επησυχάστηκε λέγοντας ότι πρόκειται για εποχιακή σαλμονέλωση, και τα πρώτα θύματα αποσιωπήθηκαν για να προστατευτούν τα εισοδήματα των καταστημάτων. Εκδόθηκαν ακόμα και πλαστές υγειονομικές αποδείξεις. Με τα πλοία των μεταναστών, ο λοιμός αποδήμησε και στη Νέα Υόρκη. Η επιδημία εξαπλώθηκε με ραγδαίο ρυθμό. Στις 22 Αυγούστου ο αριθμός των αρρώστων ανέρχονταν στις 1.100, ενώ 455 έχασαν τη ζωή τους. Οι άνθρωποι άρχισαν να πανικοβάλλονται και να εγκαταλείπουν την πόλη. Το λιμάνι έκλεισε. Ο Ρόμπερτ Κοχ διέγνωσε στις 24 Αυγούστου 1892 την εξάπλωση της χολέρας, με αποτέλεσμα να κλείσουν τα σχολεία και να απαγορευτούν οι κάθε είδους συνελεύσεις. Οι εμπορικές σχέσεις με το Αμβούργο διακόπηκαν με το μαχαίρι. 125 εργάτες έσκαβαν καθημερινά τάφους στα νεκροταφεία για τους νεκρούς. Μετά από δέκα εβδομάδες τελικά άρχισε η κάμψη της επιδημίας. Συνολικά αρρώστησαν 16.956 άνθρωποι και 8.605 από αυτούς έχασαν τη ζωή τους.
Δημήτρης Σαριδάκης

Βιογραφία

Γεννήθηκε το 1912 στην Κασταμονίτσα Ηρακλείου και φοίτησε στο Γυμνάσιο Καστελλίου. Το 1936 εισήχθη στο προκαταρτικό τμήμα της Ανωτάτης Σχολής Καλών Τεχνών και κατόπιν στα εργαστήρια, όπου ολοκλήρωσε τις σπουδές του σε δύο φάσεις, εξαιτίας του Ελληνοϊταλικού Πολέμου. Kατά την φοίτησή του στην σχολή, παρακολούθησε μαθήματα με καθηγητές τους  Ζαχαρία Παπαντωνίου στο μάθημα της ιστορίας της τέχνης. Μετά την αποφοίτησή του υπηρέτησε ως έμμισθος υπάλληλος στην Υγειονομική Υπηρεσία Στρατού. Λίγο μετά το 1950 εγκαταστάθηκε στο Ηράκλειο, όπου και άνοιξε εργαστήριο αγιογραφίας. Πέθανε το 1977.

Κλοπή πρώιμου έργου του

Το 1942 εκλάπησαν από το πατρικό του σπίτι από τις κατοχικές δυνάμεις όλα τα πρώιμα έργα του, τα οποία δεν έχουν βρεθεί μέχρι και σήμερα. Ο Σαριδάκης είχε κηρυχθεί καταζητούμενος κατά την διάρκεια της κατοχής και κρύβονταν σε συγγενικά σπίτια ή σε λαγκάδια της Δίκτης.
Μακεδονία του Πιρίν

Με την ονομασία Μακεδονία του Πιρίν, ή και Βουλγαρική Μακεδονία καθιερώθηκε ν΄ αναφέρεται από τους Βούλγαρους, εκ των υστέρων, ένα τμήμα της γεωγραφικής Μακεδονίας (κάτι λιγότερο από 10%) που κατέλαβαν κατά τους πολέμους της τότε Βαλκανικής συμμαχίας 1912 - 1913 κατά της Οθωμανικής Αυτοκρατοπρίας, όπως περιήλθε και τελικά αναγνωρίστηκε σ΄ αυτούς σύμφωνα με τις δύο συνθήκες ειρήνης που ακολούθησαν, η Συνθήκη Βουκουρεστίου (1913) και η Συνθήκη του Νεϊγύ του 1919.
 
Η δε ονομασία της προήλθε από το βουλγαρικό όνομα Πίριν ή Πιρίν ((βουλγαρικά: Пирин) της οροσειράς του Πιρίν (Ανατολικός Όρβηλος), που δεσπόζει στην περιοχή.
Σημειώνεται ότι στην αρχαιότητα η περιοχή αναφερόταν και ως Παρορβηλία.
Επί Οθωμανικής Αυτοκρατορίας η περιοχή αυτή περιελάμβανε τις υποδιοικήσεις (καζάδες) της Τζουμαγιάς, του Πετριτσίου, του Μελενίκου, της Μαχομίας και του Νευροκοπίου των οποίων ο πληθυσμός κατά τις επίσημες οθωμανικές στατιστικές της εποχής υπολογιζόταν περίπου σε 160.000 κατοίκους.
Σήμερα περιλαμβάνει το διαμέρισμα του Μπλαγκόεβγκραντ στην νοτιοδυτική Βουλγαρία.
Συνορεύει νότια με την Ελλάδα και προς δυσμάς με τη Βόρεια Μακεδονία, ενώ βρέχεται από τον Στρυμώνα ποταμό. Η συνολική έκτασή του φθάνει τα 6449.5 τετραγωνικά χιλιόμετρα και o πληθυσμός του είναι 341.245 κάτοικοι.
Δημόσια Κεντρική Βιβλιοθήκη Ελευθερουπόλεως

Το 1967, έπειτα από δωρεά κτιρίου του ευεργέτη της Ελευθερουπόλεως Φρίξου Παπαχρηστίδη, ιδρύθηκε και στεγάστηκε εκεί η Δημόσια Βιβλιοθήκη της πόλης. Απευθύνεται στους κατοίκους της περιοχής αλλά και γενικά σε όλους τους πολίτες που την επισκέπτονται ωφελούμενοι από τις υπηρεσίες της. Κύριος σκοπός της βιβλιοθήκης είναι να αποτελεί πνευματικό και πολιτιστικό κέντρο για την πόλη και την περιφέρεια της Ανατολικής Μακεδονίας & Θράκης (Ν. Έβρου, Ροδόπης, Ξάνθης, Καβάλας, Δράμας), να ανταποκρίνεται στις ανάγκες των μελών της, να παρέχει την άμεση εξυπηρέτηση τους και παράλληλα, να προωθεί την μελέτη και την μόρφωση μέσα από τις συλλογές της, τις υπηρεσίες της και τις πηγές πληροφόρησης που παρέχει. 
Διαθέτει 120.000 τόμους βιβλίων που ανταποκρίνονται σε διάφορες θεματικές κατηγορίες για κάθε είδος ενδιαφέροντος, οπτικοακουστικό υλικό με ειδικά διαμορφωμένο χώρο για τη χρήση και προβολή του καθώς και περιοδικά που βρίσκονται στη διάθεση του κοινού της. Εμπλουτίζεται με έντυπο και μη υλικό βάσει των αναγκών και των προτάσεων των χρηστών. Επιπρόσθετα, το προσωπικό που απασχολείται είναι αρμόδιο για τις βιβλιοθηκονομικές εργασίες όπως είναι η επεξεργασία του υλικού (ταξινόμηση κλπ.) και η εξυπηρέτηση και καθοδήγηση των χρηστών.
Ανδρόνικος ο Ρόδιος

Συσχετισμός με το έργο του Αριστοτέλη

Ως αριστοτελικός, ο Ανδρόνικος ενδιαφέρθηκε για το έργο του Σταγειρίτη, εκδίδοντας μάλιστα και σχολιάζοντας όσα συνέγραψε. Αξιοσημείωτο είναι ότι από αυτόν έγινε η πρώτη και βασική κατάταξη των αριστοτελικών έργων. Η συναγωγή των συγγραμμάτων που ακολουθούσαν τα «Φυσικά» οδήγησε στην τοποθέτησή τους στο συνολικό έργο «Μετά τα Φυσικά», που δεν παρέπεμπε στον καθαυτό όρο μεταφυσική, απλώς συνόψιζε όσα συγγράμματα αναφέρονταν στο «ὂν» (πρώτη φιλοσοφία, όπως έγραφε ο Αριστοτέλης). Οι κατοπινοί μελετητές υιοθέτησαν κατά βάση το διαχωρισμό του Ανδρονίκου, αλλά προέκυψε ο όρος μεταφυσική (που δε χρησιμοποιήθηκε ποτέ από τον Αριστοτέλη), ενώ αποτελούσε διευκρινιστικό τίτλο του Ανδρονίκου για το εναπομένον έργο μετά από την κατηγορία των «Φυσικών».
Μπάγερν Μονάχου

Η Ίδρυση και τα πρώτα χρόνια

Η Μπάγερν ιδρύθηκε στις 27 Φεβρουαρίου 1900. Από την αρχή της ίδρυσής της, η ομάδα έκανε μία καλή πορεία στα επόμενα πρωταθλήματα της Γερμανίας. Στον Α΄ Παγκόσμιο Πόλεμο οι δραστηριότητες της Μπάγερν σταμάτησαν, για να ξαναλειτουργήσουν το 1918. Μέχρι το 1940 η Μπάγερν έκανε σποραδικές επιτυχίες.

Η χρυσή 15ετία 1965-1979

Μετά τον πόλεμο, το 1966 στην τρίτη σεζόν της Μπουντεσλίγκα η Μπάγερν κατέλαβε την τρίτη θέση, ενώ παράλληλα κατέκτησε το Κύπελλο Γερμανίας και το Κύπελλο Κυπελλούχων. Την επόμενη χρονιά, κατέκτησε ξανά το κύπελλο Γερμανίας. Το 1970 η ομάδα κατέκτησε το κύπελλο, ενώ πήρε τα επόμενα 2 πρωταθλήματα. Το 1974 κατέκτησε η Μπάγερν το πρώτο της Κύπελλο Πρωταθλητριών. Την επόμενη σεζόν κατέκτησε ξανά  το Κύπελλο Πρωταθλητριών, αλλά δεν κατέκτησε κανένα εγχώριο κύπελλο. Το 1976 κατακτά το τρίτο συνεχόμενο Κύπελλο Πρωταθλητριών.

1979-1998

Η Μπάγερν στη δεκαετία του '80 είχε πολλές αλλαγές στο προσωπικό της ομάδας, καθώς και οικονομικά προβλήματα. Παρ' όλα αυτά κατέκτησε το 1980 και το 1981 το πρωτάθλημα. Το 1982 και το 1984 κατέκτησε μόνο το κύπελλο. Τα επόμενα πρωταθλήματα ήρθαν το 1989 και 1990, αλλά τη σεζόν 1991-1992 η Μπάγερν τερμάτισε στη 10 θέση, μόλις 5 βαθμούς από τη ζώνη του υποβιβασμού. Ο επόμενοι τίτλοι ήρθαν το 1994, το 1995 και το 1998 κατακτώντας το πρωτάθλημα και το 1996 κατακτώντας το Κύπελλο ΟΥΕΦΑ.

1998-σήμερα

Η Μπάγερν το 1999 πήρε τον τελευταίο τίτλο του 20ού αιώνα. Το 2000 κατέκτησε το πρωτάθλημα και το κύπελλο, ενώ μόνο το πρωτάθλημα την επόμενη σεζόν. Τη σεζόν 2002-2003 κατέκτησε το επόμενο πρωτάθλημα. Το 2005 κατέκτησε κι άλλο πρωτάθλημα. Λίγο πριν αρχίσει η σεζόν 2005-2006 η Μπάγερν μετακόμισε σε νέο γήπεδο Αλιάντς Αρένα κερδίζοντας ακόμα ένα πρωτάθλημα. Το 2008 το κατέκτησε όπως και το 2010 καθώς και τη σεζόν 2012-2013 πήρε το πρωτάθλημα. Την ίδια σεζόν κατέκτησε το Champions League και ακόμα πήρε και το κύπελλο Γερμανίας την ίδια σεζόν, έτσι ώστε να γίνει η πρώτη γερμανική ομάδα που κερδίζει το <<τρεμπλ>> (τους 3 βασικούς τίτλους). Η Μπάγερν έγινε υπερπρωταθλήτρια Ευρώπης νικώντας το Super Cup.

Άλλα τμήματα

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Γενικές εκλογές του Τουβαλού (2019)

Οι Γενικές Εκλογές πραγματοποιήθηκαν στο Τουβαλού στις 9 Σεπτεμβρίου 2019. Τριάντα επτά ήταν οι υποψήφιοι για το Κοινοβούλιο, δυο από τους οποίους ήταν γυναίκες : η Βαλίσι Αλιμάου, που ήταν υποψήφια στην περιφέρεια Νουκουφετάου, και η Πουακένα Μπόουρχαμ που ήταν υποψήφια για δεύτερη φορά στην περιφέρεια Νούι.

Εκλογικό σύστημα

Τα 15 μέλη του Κοινοβουλίου εξελέγησαν σε οκτώ περιφέρειες, χρησιμοποιώντας το σύστημα της ονομαστικής ψηφοφορίας. Επτά νησιά έχουν δυο εκλογικές περιφέρειες ενώ το νησί Nukulaelae αποτελεί μια μοναδική περιφέρεια. Δεδομένου ότι δεν υφίστανται επισήμως πολιτικά κόμματα, όλοι οι υποψήφιοι κατεβαίνουν στις εκλογές ως ανεξάρτητοι.
Ραμόν Χάρις

Επαγγελματική σταδιοδρομία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Στρούντελ

Το στρούντελ (γερμαν: Strudel = δίνη)  είναι ένα γλυκό αρτοσκεύασμα με γεμιστή ζύμη. Η πιο γνωστή εκδοχή του γλυκού έχει ως βάση τα μήλα, τα κουκουνάρια, τις σταφίδες και την κανέλα. Σε γενικές γραμμές, το στρούντελ παρασκευάζεται με ζύμη σφολιάτα ή με ζύμη για στρούντελ. Το στρούντελ συνδέεται πιο συχνά με την αυστριακή κουζίνα, αλλά σήμερα αποτελεί ένα παραδοσιακό γλυκό της Γερμανίας, της Ουγγαρίας, της Σλοβενίας και του Νοτίου Τυρόλου της Ιταλίας.

Ιστορία

Το γλυκό έχει τις ρίζες του στη Βυζαντινή Αυτοκρατορία. Η διάδοση του στρούντελ σε όλο τον κόσμο έγινε την εποχή της Αυστροουγγρικής αυτοκρατορίας στα μέσα του δεκάτου ενάτου αιώνα.
Η παλαιότερη συνταγή στρούντελ χρονολογείται από το 1696, σε ένα χειρόγραφο στη Βιβλιοθήκη της Βιέννης.
Σύμφωνα με ένα μύθο, ένας τελειομανής μάγειρας της Αυστροουγγρικής Αυτοκρατορίας υποστήριζε ότι η ζύμη πρέπει να είναι όσο το δυνατόν πιο λεπτή ώστε κάποιος να μπορεί να  διαβάσει ένα ερωτικό γράμμα αγάπης μέσα από αυτή.

Είδη στρούντελ

Τα πιο γνωστά είδη στρούντελ  είναι  εκείνα με μήλο (Apfelstrudel) , με γλυκό μαλακό τυρί (Topfenstrudel) και με κρέμα γάλακτος (Millirahmstrudel). Άλλοι τύποι  στρούντελ περιλαμβάνουν βύσσινο (Weichselstrudel), κερασιά, γεμιστά καρυδιά  (Nussstrudel) και βερύκοκο.
Στην Ουγγαρία είναι γνωστό ως rétes, στη Βοσνία-Ερζεγοβίνη, την Κροατία και τη Σερβία ως štrudla ή savijača, στη Σλοβενία ως štrudelj ή zavitek, στην Τσεχία ως závin ή Strudl, στην Πολωνία και τη Ρουμανία, ως  ștrudel και στη Σλοβακία ως štrúdľa ή závin.
Νικόλαος Καλλικούνης

Βιογραφικά στοιχεία

Γεννήθηκε στο Νησί της Μεσσηνίας στις 4 Δεκεμβρίου 1862. Σπούδασε ιατρική στο Πανεπιστήμιο Αθηνών του οποίου αναγορεύτηκε διδάκτωρ το 1885. Μετέβη στη Γαλλία όπου συνέχισε τις σπουδές του επί τετραετία στο Πανεπιστήμιο του Μονπελιέ και στο Πανεπιστήμιο του Παρισιού.  Επέστρεψε στην Ελλάδα και διορίστηκε επιμελητής της Παθολογικής Κλινικής, υπό τον καθηγητή Γεώργιο Καραμήτσα. Έγινε υφηγητής το 1896. Το 1901 διορίστηκε καθηγητής της Πειραματικής Φαρμακολογίας και διευθυντής του φαρμακολογικού εργαστηρίου. Την ακαδημαϊκή χρονιά 1906-1907 ήταν Κοσμήτωρ της Ιατρικής Σχολής. Διετέλεσε, επίσης, διευθυντής της «Αστυκλινικής».
Ο Νικόλαος Καλλικούνης ήταν εξάδελφος του εργοστασιάρχη Γεωργίου Καλλικούνη,  ιδρυτή της ομώνυμης ιστορικής ποτοποιίας της Καλαμάτας. Αξιοποιώντας τις γνώσεις που είχε γύρω από τα φαρμακευτικά φυτά, ο Ν. Καλλικούνης φέρεται να βοήθησε το έργο του εξαδέλφου του, εισηγούμενος τη χρήση διαφόρων βοτάνων στη διαδικασία παρασκευής των ποτών.
Απεβίωσε στις 17 Οκτωβρίου 1922 στην Αθήνα. από καρκίνο του μεσαυλίου.
Στοίβα (δομή δεδομένων)

Παραδείγματα

Μια στοίβα δεδομένων μοιάζει με μια στοίβα πιάτα που πλένονται και κατόπιν σκουπίζονται, όπου για το σκούπισμα λαμβάνεται το τελευταίο πιάτο που εισήλθε στη λίστα. Επίσης με στοίβα δεδομένων υλοποιείται και η στοίβα κλήσεων στον υπολογιστή.
Τσελιάμπινσκ

Ιστορία

Το κάστρο Τσελιάμπα (Челяба) από το οποίο έχει πάρει το όνομά της η πόλη, χτίστηκε το 1736 και ο οικισμός πήρε επίσημο καθεστώς πόλης το 1781. Γύρω στο 1900, ήταν το κέντρο για την κατασκευή του Υπερσιβηρικού σιδηροδρόμου.
Το Τσελιάμπινσκ αναπτύχθηκε ταχύτατα κατά την περίοδο της Σοβιετικής εκβιομηχάνισης του 1930 και την εποχή εκείνη ιδρύθηκαν αρκετές βιομηχανικές μονάδες όπως η "Εταιρεία Τρακτέρ Τσελιάμπινσκ" και το "Μεταλλουργικό Εργοστάσιο Τσελιάμπινσκ". Κατά τη διάρκεια του Β' Παγκοσμίου Πολέμου, ο Ιωσήφ Στάλιν αποφάσισε να μεταφέρει σημαντικό μέρος της Σοβιετικής βιομηχανίας μακριά από τον Γερμανικό Στρατό που προήλαυνε στο τέλος του 1941 στα Ρωσικά εδάφη. Αυτή η απόφαση του Στάλιν έφερε πολλές βιομηχανίες και χιλιάδες εργάτες στο Τσελιάμπινσκ, το οποίο μέχρι τότε ήταν μια μικρή πόλη.
Αρκετά μεγάλα εργοστάσια έφτιαχναν τα τανκς Τ-34 και εκτοξευτές πυραύλων Κατυούσα και το Τσελιάμπινσκ ήταν γνωστό και ως Τάνκογκραντ (η πόλη των τανκς). Στην ουσία το Τσελιάμπινσκ είχε μεταμορφωθεί από μια μικρή πόλη (η οποία φαίνεται στο κέντρο της σημερινής πόλης), σε μια μεγαλούπολη. Το "Εργοστάσιο S.M. Kirov Αρ. 185" μεταφέρθηκε στην πόλη από το Λένινγκραντ (ξαναμεταφέρθηκε στο Ομσκ μετά το 1962).
Το 1957 έγινε ένα σοβαρό ατύχημα στο σταθμό επεξεργασίας πυρηνικών αποβλήτων του Μαγιάκ, 150 χλμ βορειοδυτικά της πόλης και υπήρξαν αρκετοί θάνατοι σε τμήμα της Περιφέρειας Τσελιάμπινσκ, αλλά όχι στην πόλη.
Τις 15 Φεβρουαρίου 2013, ένας μετεωρορειδής με διάμετρο περίπου δεκαεφτά μέτρων και μάζας περίπου 10.000 τόνων εισήλθε στην ατμόσφαιρα και εξερράγη πάνω από το Τσελιάμπινσκ, τραυματίζοντας περίπου χίλιους ανθρώπους, κυρίως λόγω των σπασμένων τζαμιών, και εκτεταμένες καταστροφές. Η λάμψη που προκλήθηκε από την έκρηξη ήταν τόσο λαμπρή όσο ο Ήλιος.

Εκπαίδευση

Υπάρχουν πάνω από δώδεκα πανεπιστήμια στο Τσελιάμπινσκ. Τα κυριότερα είναι το Πανεπιστήμιο Νοτίων Ουραλίων, το Κρατικό Πανεπιστήμιο του Τσελιάμπινσκ και η Ιατρική Ακαδημία του Τσελιάμπινσκ. Το παλαιότερο ίδρυμα ανώτατης εκπαίδευσης είναι το Παιδαγωγικό Πανεπιστήμιο της Περιοχής του Τσελιάμπινσκ, το οποίο ιδρύθηκε το 1934.

Οικονομία

Το Τσελιάμπινσκ είναι ένα από τα κυριότερα βιομηχανικά κέντρα της Ρωσίας. Κυριαρχεί η βαριά βιομηχανία και ειδικότερα η μεταλλουργία, στρατιωτικός εξοπλισμός, συγκεκριμένα το Μεταλλουργικό Συγκρότημα Τσελιάμπινσκ (CMK, ChMK), το Εργοστάσιο Τρακτέρ Τσελιάμπινσκ (CTZ, ChTZ), το Εργοστάσιο Ηλεκτροδίων Τσελιάμπινσκ (CHEZ) και το Εργοστάσιο Εξέλασης Σωλήνων του Τσελιάμπινσκ (CHTPZ).
Στο Τσελιάμπινσκ υπάρχουν επίσης αρκετά εργοστάσια ηλεκτρονικών όπως τα "Metran", "Polet" και το "Zavod Electromashina", τα οποία εξυπηρετούν και πολιτικές αλλά και στρατιωτικές ανάγκες.

Το Μετρό του Τσελιάμπινσκ

Το 1993 άρχισαν οι εργασίες για την κατασκευή ενός δικτύου υπόγειου αστικού σιδηροδρόμου με τρεις γραμμές. Η κατασκευή προχωρά αργά με την Νέα Αυστριακή μέθοδο για διάνοιξη σηράγγων. Η ολοκλήρωση αναμένεται το 2019.
Γκόα

Γεωγραφία

Με έκταση μόλις 3702 km², μήκος 1055 χιλιομέτρων από βορρά μέχρι νότο καθώς και μήκος 6 χιλιομέτρων από το δυτικό μέχρι το ανατολικό άκρο, η Γκόα είναι το μικρότερο κρατίδιο της Ινδίας.
Η Γκόα βρίσκεται στην ακτή του Κονκάν, στο μέσο της δυτικής ακτής της Ινδίας. Συνορεύει βόρεια με το κρατίδιο Μαχαράστρα, στα νότια και ανατολικά με την Καρνατάκα καθώς επίσης βρέχεται από την Αραβική Θάλασσα. Η ακτογραμμή της έχει μήκος 101 χιλιομέτρων.
Η ακτογραμμή της Γκόα διαχωρίζεται από ευρείες εκβολές ποταμών. Το Μορμουγκάο αποτελεί ένα από τους καλύτερους φυσικούς λιμένες της Νότιας Ασίας. Όλοι οι μεγάλοι ποταμοί πηγάζουν στα δυτικά Γκατ. Σημαντικότεροι είναι οι ποταμοί Ζουάρι, Μαντόβι, Τσαπόρα, Τερεχόλ, Σαλ και Ταλπόνα.
Κανέλλος Κανελλόπουλος

Στα ίχνη του Δαιδάλου

Ο Κανέλλος Κανελλόπουλος επιλέχθηκε να είναι ένας από τους πέντε ποδηλάτες που θα επανδρώσουν μία πειραματική πτήση για την επίδειξη των δυνατοτήτων αεροσκαφών χωρίς κινητήρα· έτσι, στις 23 Απριλίου 1988 πέταξε με πεταλοκίνητο αεροπλάνο, τον «Δαίδαλο», μάζας 32 χιλιογράμμων, ξεκινώντας από το Ηράκλειο Κρήτης, πάνω από το Αιγαίο Πέλαγος, καλύπτοντας τη διαδρομή από τις βόρειες ακτές της Κρήτης μέχρι τη Θήρα (119 Km) σε 3 ώρες και 54 λεπτά, επίδοση που δημιούργησε νέο παγκόσμιο ρεκόρ αποστάσεως και διάρκειας πτήσεως με αεροσκάφος κινούμενο με μυική δύναμη, κάτι ανάλογο με τα φτερά που είχαν χρησιμοποιήσει και οι μυθικοί Δαίδαλος και Ίκαρος. Το ρεκόρ καταγράφηκε στο Βιβλίο Γκίνες.

Στροφή στην αγιογραφία

Όντας αυτοδίδακτος ζωγράφος από μικρό παιδί, μετά το τέλος της αγωνιστικής ποδηλασίας το 1993, ο Κανέλλος Κανελλόπουλος ασχολείται συστηματικά με την ορθόδοξη εικονογραφία. Ξεκίνησε μαθήματα με τον καθηγητή Γιώργο Κόρδη στο πλευρό του οποίου παραμένει ανελλιπώς μέχρι σήμερα, ως μαθητής και συνεργάτης. Ιδρυτικό μέλος της «Εικονουργίας» όπου και παραδίδει μαθήματα σχεδίου, χρώματος, τεχνικών κ.λ.π. από το 1995 μέχρι σήμερα, με τον Γιώργο Κόρδη επικεφαλής. Έχει συμμετάσχει σε πολλές ομαδικές εκθέσεις ζωγραφικής-αγιογραφίας με τον Σύλλογο Φίλων του Αθλητισμού. Επίσης συμμετέσχε σε πολλές ομαδικές εκθέσεις αγιογραφίας, κυρίως ως μέλος της «Εικονουργίας». Έχει συμμετάσχει στην αγιογράφηση μεγάλων επιφανειών (τοιχογραφίες) με τον Γιώργο Κόρδη σε ιερές μονές (καθολικά–παρεκκλήσια-τράπεζες), σε ιδιωτικές ή ενοριακές εκκλησίες, καθώς και σε εικονογράφηση τέμπλων και φορητών εικόνων.
Κωλακρέται

Οι κωλακρέται ήταν αξιωματούχοι στην αρχαία Αθήνα, που εκλέγονταν από την τάξη των Πεντακοσιομεδίμνων. Στα παλαιότερα χρόνια έπαιρναν μέρος σε θρησκευτικές τελετές και έργο τους ήταν να διαμελίζουν τα ζώα που είχαν προσφερθεί ως θυσία. Γι' αυτό ονομάστηκαν κωλακρέται ή κωλαγρέται, από το ἀγείρειν τὰς κωλᾶς, δηλαδή αυτός που διαμελίζει τα σφάγια, που συλλέγει τα υπολείμματα κατά τις θυσίες. Ο Σόλωνας τους έκανε ταμίες με αρμοδιότητα να διαχειρίζονται τα δημόσια έσοδα και έξοδα καθώς και τα της σίτισης πολιτών στο Πρυτανείο. Σε κάθε πρυτανεία, λογοδοτούσαν στη Βουλή. Από την εποχή του Περικλή και μετά κατέβαλλαν στους δικαστές τον δικαστικό μισθό, το λεγόμενο τριώβολον. Το αξίωμα αυτό υπάρχουν ενδείξεις ότι καταργήθηκε το 411 π.Χ. Τότε τους κωλακρέτες αντικατέστησαν οι Ελληνοταμίαι.
Κρίστι Βανγκέλι

Καριέρα

Ο Βανγκέλι γεννήθηκε στις 5 Σεπτεμβρίου του 1985 στην Κορυτσά της Αλβανίας και ξεκίνησε την καριέρα του από τον Άγιο Γεώργιο Κρήνης και το 2001 έπειτα από εισήγηση του Γιώργου Μιχαλήτσου εντάχθηκε στα τμήματα υποδομής του Άρη και το καλοκαίρι του 2003 προωθήθηκε στην επαγγελματική ομάδα του συλλόγου ενώ κατά την πρώτη του σεζόν στον Άρη πραγματοποίησε 6 συμμετοχές στα πλαίσια του Πρωταθλήματος και άλλη μία για το θεσμό του Κυπέλλου.Aν και βρίσκεται αρκετά χρόνια στην ομάδα του Άρη δεν έχει καταφέρει να αποκτήσει θέση βασικού,είναι όμως διεθνής με την Εθνική ομάδα της Αλβανίας μετρώντας 19 συμμετοχές.
Ο αδελφός του, Παύλος, είναι και αυτός ποδοσφαιριστής και αγωνίζεται στην Αναγέννηση Επανομής ενώ έχει περάσει και από τον ΠΑΟΚ.
Στιλέτο

Το στιλέτο είναι τύπος μαχαιριού, ο οποίος διαθέτει ένα πολύ κοφτερό σημείο και συνήθως δύο κοφτερές ακμές, το οποίο συνήθως σχεδιάζεται ως όπλο μαχαιρώματος ή κοπής. Το στιλέτο έχει χρησιμοποιηθεί ιστορικά σε μάχες, ενώ πολλοί πολιτισμοί έχουν χρησιμοποιήσει το όπλο ή κάποια παραλλαγή του για τους σκοπούς μιας τελετής. Το διακριτό σχήμα και η ιστορική χρήση του στιλέτου το έχουν κάνει εικονικό και συμβολικό. Στην σύγχρονη χρήση, το στιλέτο χρησιμοποιείται ως όπλο για μάχη μεγάλης ακριβείας ή για αυτοάμυνα. Έχει συνδεθεί με εγκλήματα και δολοφονίες. Σε μερικούς πολιτισμούς, τα δίκοπα μαχαίρια δεν θεωρούνται όπλα ή εργαλεία αλλά σύμβολα ανδρείας, ενώ σε άλλους πολιτισμούς χρησιμοποιείται για τελετουργίες.
Μια ευρεία ποικιλία κοφτερών μαχαιριών έχουν περιγραφεί ως στιλέτα, συμπεριλαμβανομένων μαχαιριών που περιλαμβάνουν μόνο μια κοφτερή ακμή, όπως το ευρωπαϊκό στιλέτο ρόντελ ή το περσικό πες-καμπζ, ενώ σε κάποια μπορεί να μην υπάρχει καμία κοφτερή ακμή όπως το στιλέτο της αναγέννησης. Ωστόσο, στα τελευταία περίπου εκατό χρόνια, το στιλέτο έχει μερικά ιδιαίτερα χαρακτηριστικά, όπως ότι διαθέτει κοφτερές ακμές και ότι πάντα υπάρχει ένα κοφτερότερο σημείο. Τα περισσότερα στιλέτα έχουν ένα σημείο για να συγκρατεί το χέρι, ώστε να μην προσκρούσει στις κοφτερές άκρες του μαχαιριού.
Διότι τα στιλέτα χρησιμοποιούνται κυρίως ως όπλα, σε πολλές περιοχές η νομοθεσία για τα μαχαίρια περιορίζει την παραγωγή, πώληση, κατοχή, μεταφορά ή χρήση των στιλέτων.
Ανθοχώρι Σελλών Ιωαννίνων

Γεωγραφία - Ιστορία

Το Ανθοχώρι βρίσκεται στο δυτικό άκρο του νομού, κοντά στα όρια με τον νομό Θεσπρωτίας και ανήκει στα λεγόμενα χωριά της Λάκκας Σουλίου. Είναι κτισμένο στα όρη Σουλίου, στις βόρειες απολήξεις τους και σε υψόμετρο 400 μέτρων. Απέχει 32,5 χλμ. ΝΔ. των Ιωάννινων και απέχει 4 χλμ. Ν. από τον κόμβο Τύριας της Εγνατίας Οδού.

Ονομασία - Διοικητικά

Η παλιά ονομασία, μέχρι το 1955, ήταν Κόπρα και από το 1919 είχε συσταθεί κοινότητα Κόπρας η οποία υπαγόταν στην τότε επαρχία Παραμυθιάς. Σύμφωνα με το σχέδιο Καλλικράτης αποτελεί τη τοπική κοινότητα Ανθοχωρίου που ανήκει στη δημοτική ενότητα Σελλών του Δήμου Δωδώνης και σύμφωνα με την απογραφή 2011 έχει πληθυσμό 79 κατοίκους
2117 Δανία

Φυσικά χαρακτηριστικά

Τα κυρίως φυσικά χαρακτηριστικά της Δανίας είναι άγνωστα. Η Δανία περιστρέφεται γύρω από τον εαυτό της μία φορά κάθε 16 ώρες και 36 λεπτά.
Περικλής Χριστούλας

Βιογραφικά στοιχεία

Καταγόταν από τα Κανάλια Άγραφων. Σπούδασε νομικά στο Πανεπιστήμιο Αθηνών και διετέλεσε πρόεδρος του Δικηγορικού Συλλόγου Καρδίτσας. Εξελέγη βουλευτής Καρδίτσας στις εκλογές του 1928.
Υπήρξε ιδρυτικό μέλος του Α.Σ. Αναγέννηση Καρδίτσας 1904.
Power Metal (άλμπουμ)

Γενικά

Το άλμπουμ παρουσιάζει ένα πιο επιθετικό στυλ που ακούγεται, μερικές φορές, κοντά στο thrash metal και όχι το glam metal στυλ που έπαιζαν στα προηγούμενα άλμπουμ τους. Ωστόσο, τα ίχνη του glam είναι σαφές ότι εξακολουθούν να υπάρχουν. Ο Φιλ Άνσελμο έκανε την πρώτη εμφάνισή του στα φωνητικά, έχοντας αντικαταστήσει τον Τέρι Γκλέιζ. Ο κιθαρίστας Dimebag Darrell (τότε γνωστός ως "Diamond Darrell") έκανε επίσης τα φωνητικά στο "P*S*T* 88".
Το τραγούδι "Proud to Be Loud" γράφτηκε και παρήχθη από τον κιθαρίστα Μαρκ Φεράρι, του συγκροτήματος Keel και αρχικά προοριζόταν να εμφανιστεί στο ομότιτλο άλμπουμ του συγκροτήματος, το 1987. Ωστόσο, οι Keel δεν ηχογράφησαν τη δική τους εκτέλεση μέχρι το 1998. Η έκδοση των Pantera χρησιμοποιήθηκε ως τραγούδι στη θεατρική εκδοχή της ταινίας του 2001 "Donnie Darko" και πιστώθηκε στους The Dead Green Mummies. Το τραγούδι εμφανίστηκε επίσης στο "Trail to Doomsday", μια τηλεοπτική ταινία του "Μαγκάιβερ" από το 1994, καθώς και στην ταινία "Mighty Ducks 2" από το ίδιο έτος. Ο Γκλέιζ συν-έγραψε το τραγούδι "Down Below", με αρχική ηχογράφηση του τραγουδιού στο τρίτο άλμπουμ των Pantera, "I Am the Night" του 1985.
Αφού δεν έχει επανεκδοθεί μετά την αρχική κυκλοφορία του σε CD, βινύλιο και κασέτα, όπως και τα προηγούμενα άλμπουμ τους, επίσημες μη bootlegged εκδόσεις του "Power Metal" έχουν γίνει συλλεκτικά αντικείμενα, που κυκλοφορούν μέσω των διαδικτυακών ιστοσελίδων δημοπρασιών όπως το eBay.
Οι κριτικές για τον δίσκο υπήρξαν ανάμεικτες, με το "Allmusic" να του δίνει 2,5 / 5 αστέρια, το "Sputnik Music" μέσο όρο βαθμολογιών 3 / 5 και το "Metal Archives" 90%.
Λίσβα

Ιστορία

Ιδρύθηκε το 1785 ως μια συνοικία για βιομηχανικούς εργάτες. Το 1926 αναγνωρίστηκε ως κανονική πόλη.